# זמני "מיומנות" במסע- משימת מסלול

**מתודה 1 - פירוק (10 דק')**

המדריך כותב על הלוח/בריסטול:

**משימת מסלול - למידה בהתנסות**

**"הסוד לחינוך איכותי הוא לגרום לכל חניך ללמוד בכוח עצמו במקום להאביס אותו בידע" (באדן פאוול)**

**במהלך הפעולות הראשונות בכל מסלול, החניכים ממציאים פרויקט, אותו יזמו ועליו יעבדו יחד במשך המסלול.**

נחלק את המשתתפים לזוגות/קבוצות קטנות.

נקרין סרטון מסכם של משימת מסלול (ניתן לצפות דרך סמארטפונים): https://www.youtube.com/watch?v=tLuKqSgdZ7I



כל קבוצה תצטרך לענות על השאלות:

1. האם זו משימת מסלול?


2. מה לדעתכם העקרונות/ תהליכים שצריכים להתקיים על מנת שנוכל להכריע בשאלה הראשונה?

במליאה נבקש מהקבוצות השונות לשתף במה שכתבו.

**מתודה 2 – הסבר (20 דק')**

לאחר שאספנו מחשבות, נציע מהלך מחשבתי שיכול לסייע בבחינת משימת מסלול:

התהליך שהיינו רוצים לראות מורכב מ- 5 שלבים (מופיע בחוברת למדריך השכבה):



**מודעות-** לדעת

**תפיסה-** מה אני חושב על מה שאני יודע

**יישום-** מה אני עושה עם מה שאני חושב על מה שאני יודע

**נחזור לסרטון ונשאל-**

* האם ניתן לומר שהחניכים עברו דרך כל השלבים?
* ניתן לראות בסרטון שמשהו מפריע לחניכים במידת מה. האם ניתן לזהות את רמת המודעות שלהם?
* האם נראה שהם רוצים לעשות עם זה משהו?
* בהנחה שהם רוצים לעשות משהו עם הדבר, האם הם מרגישים מסוגלים?

הערה למדריך: ככל שהניסיון שאפתני יותר, כך הוא מעיד על תחושת מסוגלות גדולה יותר.

* ושאלה אחרונה- האם הם עשו עם זה משהו?

הערה למדריך: ברור שהם עשו. הם הכינו סרטון. מכאן אולי נובעת השאלה המורכבת יותר- האם יש רמות שונות של יישום? ואיזו רמת יישום באה לידי ביטוי בסרטון?

**סיכום חלק זה:** השאלה "האם זו משימת מסלול כן/לא", אינה השאלה הנכונה. השאלה הנכונה לגבי הסרטון היא, מה המדרגה הבאה שהקבוצה צריכה לעבור? מה צריך לחזק, במה צריך להתמקד, על מה נרצה להקפיד בפעם הבאה?

על מנת להצליח לעשות משימות מסלול בעלות ערך, נרצה להקפיד על מאפייני העבודה בתהליך.

**חלק שלישי- מעבר על מאפייני התהליך- 15 דקות**

מופיע גם בחוברת למדריך השכבה.

**עקרונות/שאלות לבחינת משימת מסלול:**

• האם משימת המסלול נבחרה על ידי החניכים?

• האם המשימה קשורה לשאלות בהן עוסקים במסלול?

• האם המשימה מתאימה לגיל החניכים? ( מאתגרת אך בעלת פוטנציאל להצלחה)

• האם התבצע תהליך למידה של החניכים במהלך המשימה?

• האם התבצעה חלוקת אחריות לחניכים באופן נכון ומתאים?

• האם וכיצד המשימה לוותה על ידי המדריך?

• האם וכיצד המשימה לוותה ע"י הרשג"ד?

**הרחבה למדריך – חיפוש, העמקה, הפקה**

**חיפוש**

חיפוש מידע, חקר ושאילת שאלות בנוגע לנושא/ים שמעניינים אותנו. למשל, מה אנחנו יודעים על עיר מסוימת? מה אנחנו יודעים על אחוזי הבגרות של החבר'ה בה? על המצב הסוציו- אקונומי של המתגוררים בה? על אוכלוסיית העולים? על אוכלוסיית הקשישים? על אוכלוסיית הילדים עם הצרכים המיוחדים? על מה לשכת הרווחה מתמודדת בעיר זו? האם יש אזורים שהשבט לא פונה אליהם? האם ישנם ילדים ונוער שלא מצויים במסגרות? האם יש קידום נוער בעיר? האם אנחנו בקשר עם עמותות וארגונים אחרים שפועלים בעיר?

**העמקה**

מעמיקים בצורך במרכזי ולומדים אותו. העמקה היא למעשה השאלה "מה אנחנו מבינים מהנתונים שאספנו ומצאנו, ומה אפשר ללמוד מהם?"

**הפקה**

התהליך המסכם הוא מה אנחנו עושים לאחר שעיבדנו את הנתונים. אנו פורטים את מס' המוקדים בהם נוכל להתמקד ובוחרים אחד או שניים בהם נתחיל. זה הזמן להתחיל לדבר על התוצר הרצוי, חלוקת תפקידים ומסגרת זמנים לכל שלב בתהליך.

# קווים לדמותו של מדריך השכבה

**שאלה מרכזית:** האם יש גבולות לדוגמא האישית? האם להיות דוגמא אישית זה אומר להיות כזה רק כשמסתכלים עלי או כשאני במסגרת מסוימת?

**הערה למדריך:** היחידה תבחן את סוגיית זהותו של המדריך דרך נושא שתיית אלכוהול. חשוב להבין שמדובר בדוגמא בלבד.

**מי המדריך האידיאלי?**

המדריך יבקש מהחניכים לבחור מדריך טוב שהיה להם במהלך השנים בשבט / בחיים.

נשאל:

* איזה דברים / תכונות שהפכו אותו לטוב בעיניכם?
* מתי הרגשתם אתם משמעותיים עבור אחרים?

נבקש ממספר חניכים לספר על רגע שבו הוא הרגישו שהחניכים / צוות / שכב"ג / חיילים שלו בוחנים אותם והוא דוגמא אישית בשבילם?

בתום הסבב, מקיימים דיון קצר:

1. האם מישהו מוכן לספר איך הוא הרגיש באותו רגע?
2. האם זה הרגיש לכם טבעי או אולי לא טבעי להיות דוגמא אישית?
3. האם נוח לכם להיות בעמדה הזאת? האם לא? למה כן? למה לא?
4. האם מהתשובות שלכם, אפשר לייצר הכללה או תובנה בנוגע למתי נוח לנו להיות דוגמא אישית ומתי פחות?
5. האם לדעתכם נכון לומר כי ככל שאנחנו משקפים דוגמא אישית שהיא קרובה למי שאנחנו באמת, כך מרגיש לנו נוח יותר וטבעי יותר כשמסתכלים עלינו ובוחנים אותנו? מה דעתכם על האמירה הזו?

**הערה למדריך:** נכון לכוון את החניכים להבנה כי ככל שהפער בין מי שאני באמת ובין הדוגמא האישית שאני רוצה וצריך להיות גדול יותר, כך פחות נוח לי להוות דוגמא אישית ולהפך. אם אני אדם לא אלים ושפתי נקייה, קל לי וטבעי לי להיות דוגמא אישית עבור החניכים שלי, אך עם אני אדם עם אלים שמאוד אוהב לקלקל ולרדת על כל הסובבים אותי, לא יהיה לי נוח שהחניכים שלי יסתכלו עלי ויקבלו ממני דוגמא אישית.

מקרינים את הסרטון הבא:

<https://www.youtube.com/watch?v=3fBoqlDA-dY>

"דוגמא אישית של אמא"

נשאל:

* האם יצא לכם להעביר לחניכים שלכם מסרים שאתם לא עומדים מאחוריהם או לדרוש מהם דרישות שאתם לא עומדים בהם?
* האם לדעתכם זה והגיוני לדרוש ממחנך, כל מחנך, להיות כל הזמן "דוגמא אישית"? האם זו לא דרישה גדולה מידי, בטח כשמדובר על בני נוער?

**למדריך:** תפקידו של מחנך הוא לשאוף תמיד, בעבודה עצמית אישית,  להתקרב אל האידיאל אליו הוא מנסה לכוון את חניכיו, ולבחון את עצמו, עמדותיו והתנהגותו אל מול אידיאל זה.

מחנכים הם לא אנשים מושלמים ולכולנו, כאנשים וכאנושות, יש חולשות ודחפים ורצונות בסיסיים, אבל תפקידו של מחנך הוא לעשות עם עצמו עבודה אישית  - גם התהליך שמחנך עובר הוא חלק מהדוגמא האישית שהוא נותן לחניכיו.

**האם אני צריך לתת דוגמא אישית רק במקומות מסוימים או במסגרות מסוימות? האם אני "מדגמן" דוגמא אישית או שזו צריכה להיות ההתנהגות שלי תמיד?**

סרטון: [https://www.youtube.com/watch?v=5JrtpCM4yMM](https://www.youtube.com/watch?v=fxebNuTeG7U)  "ילדים רואים ילדים עושים"



1. אילו התנהגויות שהורים / מחנכים עושים מוצגים בסרטון?
2. האם יש התנהגויות שאם הן לא נעשות בנוכחות הילדים הן לגיטימיות בעיניך? האם יש גבולות גיאוגרפים לדוגמא האישית שההורים / מחנכים צריכים לתת בהקשר של ההתנהגויות האלה?

לדוגמא: אם חניכים לא רואים אותי שותה  - זה בסדר.

3.  האם יש התנהגויות שאם הן לא נעשות במסגרות מסוימות, למשל "המסגרת הצופית" הן הופכות להיות לגיטימיות?

לדוגמא: אם אני שותה שלא במסגרת הפעילות שלי בתנועה, זה בסדר כי זה החיים האישיים שלי?

עושים סבב בין החניכים ועורכים דיון סביב השאלה: **האם יש גבולות גיאוגרפים וגבולות של מסגרת בכל הקשור לדוגמא אישית?**

חשוב לתוך הדיון לצקת שאלות ודוגמאות מנושא תהליך האלכוהול בתנועה, למשל:

* אם אני חושב שהחניכים שלי לא צריכים לשתות אלכוהול – האם אני אמור לתת להם דוגמא אישית?
* האם יש לכם כמחנכים אחריות בנוגע לאופן שבו בני נוער שותים אלכוהול?
* האם יש לכם אחריות על העובדה שאחד מהחניכים שלכם או אפילו מהחברים שלכם עלול להיפגע כתוצאה משתיית אלכוהול ( פגיעה הקשורה לסיכון עצמי, פגיעה באחר, פגיעה מינית וכו')
* האם יש לכם אחריות מיוחדת לאור העובדה שהחניכים שלכם / השכב"ג שלכם רוצה להיות בדיוק כמוכם ולחקות את ההתנהגות שלכם?
* השכב"ג שלכם רוצה להיות בדיוק כמוכם ולחקות את ההתנהגות שלכם?

**סיכום:**

חשוב להביא את נושא האלכוהול כדוגמא טובה להמחשת הנושא של דוגמא אישית.

הרבה מאוד מבעלי התפקידים שלנו בצופים נוטים לעשות הבחנה ברורה בין הדוגמא האישית שהם צריכים לתת לחניכים שלהם כשהחניכים שלהם בסביבה או כשהם בפעילות צופית ובין ההתנהגות שלהם בזמנים אחרים.

חשוב לאמת / לעמת את בעלי התפקידים עם הפער הזה ועם ההבנה שפערים כאלה מייצרים מסרים סותרים ופוגעים בתהליכים חינוכיים שהם רוצים להעביר ולקדם.

**רגע עם עצמי (שאלת עיבוד):**

נסו לנסח קווים לדמות המדריך שהייתם רוצים להיות עבור החניכים שלכם

# חינוך פוליטי בתנועת הצופים והובלת דיון

שאלה מרכזית: האם מותר לדבר על פוליטיקה בצופים?

**חלק א'**

מפזרים כתבות רבות מהתקופה האחרונה.

מבקשים מהנמצאים לבחור כתבה שנראית לו מעניינת ולקרוא אותה.

לאחר כ 5 דקות ואחרי שכולם קראו את הכתבה שהם בחרו, עורכים סבב קצר:

**במה עוסקת הכתבה והאם אני מסכים או מתנגד למה שכתוב בה?** ( חשוב: זה סבב קצר ולכן הצגת הכתבה צריכה להיות תמציתית והתשובה לשאלה האם אני מתנגד או תומך או - מה עמדתי בדילמה - צריכה להיות נטולת הסברים מורכבים)

**חלק ב'**

סבב שאלות:

1. איך התעצבה הדעה שלי? איך ומתי עיצבתי את הדעה שלי בנושא של הכתבה? מה השפיע על עיצוב הדעה? ( מה מעצב דעה – ידע? למידה? הורים? חברים?)
2. האם לצופים יש חלק בעיצוב הדעה שלי? אם כן – באיזה אופן? אם לא – האם צריכה להיות לתנועה חלק בעיצוב?

למדריך:

1. דעה ובמיוחד דעה פוליטית, יכולה להתעצב רק במרחב של דעות, תפקידה של תנועת הצופים הוא לספק עבור חניכה את מרחב של הדעות. השאלה שיש לשאול היא איך נכון לעשות? איך מייצרים מרחב דעות ולא מרחב של דעה אחת ספציפית שהיא דעת המחנך?

2. סביר להניח שבדיון תעלה הטענה לפיה התנועה היא תנועה לא/אה - פוליטית ועל כן אסור בתנועה לקיים דיונים פוליטיים. ( הדבר נכון בעיקר כאשר הדיון מתקיים עם השכב"ג ופחות עם המרכזים הבוגרים) בשלב זה, זאת ההזדמנות נכון לעשות את ההבחנה הברורה בין תנועה אה-פוליטית לבין תנועה אה-מפלגתית. את ההבחנה נערוך בעזרת השיר של ויסלבה שימברובסקה – הכל פוליטי.

**חלק ג'**

כל חניך מקבל עותק של השיר "הכל פוליטי".

דיון:

1. מה המסר העיקרי של השיר?
2. למה בעיני הכותבת הכול פוליטי?
3. מהי פוליטיקה בעיניכם?

למדריך:

אפשר להביא לדיון את ההגדרה של אייל נווה לפוליטיקה:

פוליטיקה היא התחום הציבורי המארגן את חיי הכלל באמצעות הפעלת משאבי עוצמה  ומימוש אינטרסים של פרטים שונים בחברה. פוליטיקה דמוקרטית מניחה שבחברה דמוקרטית יש להשתמש בכוח פוליטי כתחליף לאלימות, באופן מוגבל ומרוסן, מתוך קבלה מושכלת של פשרות שהן רע במיעוטו ותוך התחשבות בהכרעות הרוב ושמירה על זכויות המיעוט. למעשה פוליטיקה כוללת את כל התחומים שלציבור יש בהם עניין.

**חלק ד' – איך מדברים פוליטיקה בצופים?**

שאלות לדיון:

* איך נכון לקיים דיון פוליטיים בצופים?
* מדוע החשש שלנו מעיסוק בנושאים פוליטיים?
* איך אפשר להתמודד עם החששות האמיתיים משימוש לרעה בכוח ההשפעה שיש למחנך על חניכיו?

למדריך:

אחת השאלות החשובות שמדריך צריך לשאול את עצמו בניסיון להתמודד עם השאלה כיצד עליו להימנע משימוש לרעה בכוח ההשפעה שיש לו על חניכיו, הוא ברור עצמי של מטרת הדיון. אם המטרות האמיתיות הן התהליך החינוכי, יצירת מרחב דעות ומתן דוגמא אישית בכל הקשור להבעת דעה, קרוב לוודאי שמדובר בדיון פוליטי ראוי.

חלק ה' – מעבר על העקרונות לעיסוק פוליטי.

דיון:

1. מה דעתכם על העקרונות?
2. לאור העקרונות הללו – האם לדעתכם מותר למדריך לומר את דעתו בזמן דיון?
3. איך לדעתכם, במסגרת תפקידכם, אתם יכולים לקדם חינוך פוליטי בשבט?

**נשאיר 10 דקות לעבור על עקרונות הדיון המופיעים בחוברת למדריך השכבה.**

**ילדי התקופה – ויסלבה שימבורסקה**

אֲנַחְנוּ יַלְדֵי הַתְּקוּפָה,

הַתְּקוּפָה הִיא פּוֹלִיטִית.

כָּל הַמַּעֲשִׂים הַיּוֹמְיוֹמִיִּים

אוֹ הַלֵּילִיִּים שֶׁלְּךָ, שֶׁלָּנוּ, שֶׁלָּכֶם

הֵם מַעֲשִׂים פּוֹלִיטִיִּים.

תִּרְצֶה אוֹ לֹא תִּרְצֶה,

לַגֶּנִים שֶׁלְּךָ עָבָר פּוֹלִיטִי,

לָעוֹר גָּוֶן פּוֹלִיטִי,

לָעֵינַיִם הֶבֵּט פּוֹלִיטִי.

כָּךְ אוֹ אַחֶרֶת

לְכָל דְּבָרֶיךָ הִדְהוּד,

לְכָל שְׁתִיקוֹתֶיךָ הִשְׁתַּמְּעוּת

פּוֹלִיטִיִּים.

אַף בְּלֶכְתְּךָ בִּסְבַךְ הַיַּעַר

אַתָּה צוֹעֵד צְעָדִים פּוֹלִיטִיִּים

עַל קַרְקַע פּוֹלִיטִית.

גַּם שִׁירִים לֹא פּוֹלִיטִיִּים הֵם פּוֹלִיטִיִּים,

וּבַמְּרוֹמִים מֵאִיר יָרֵחַ,

זֶה מִכְּבָר לֹא-יְרֵחִי.

לִהְיוֹת אוֹ לֹא לִהְיוֹת, זוֹ הַשְּׁאֵלָה.

אֵיזוֹ שְׁאֵלָה, חַבִּיבִּי. הָשֵׁב בַּהֲקַלָּה.

שְׁאֵלָה פּוֹלִיטִית.

אֵינְךָ חַיָּב לִהְיוֹת בֶּן-אֱנוֹשׁ

כְּדֵי לִהְיוֹת בַּעַל מַשְׁמָעוּת פּוֹלִיטִית.

דַּי בְּכָךְ שֶׁתִּהְיֶה נֵפְטְ גָּלְמִי,

מִסְפּוֹא מְרֻכָּז, חֹמֶר גֶּלֶם מְמֻחְזָר.

אוֹ אַף שֻׁלְחַן יְשִׁיבוֹת, שֶׁעַל צוּרָתוֹ

הִתְוַכְּחוּ חֳדָשִׁים אֲרֻכִּים:

מִסָּבִיב לְאֵיזֶה שֻׁלְחָן יֵשׁ לָשֵׂאת-וְלָתֵת

עַל-אוֹדוֹת חַיִּים וּמָוֶת, עָגֹל אוֹ מְרֻבָּע.

בֵּינְתַיִם אֲנָשִׁים נֶהֶרְגוּ,

חַיּוֹת גָּוְעוּ,

בָּתִּים עָלוּ בַּלֶּהָבוֹת

וְשָׂדוֹת צָמְחוּ פֶּרֶא

כְּמוֹ בִּתְקוּפוֹת קֶדֶם

פָּחוֹת פּוֹלִיטִיּוֹת.

**חינוך פוליטי בתנועת הצופים- עקרונות**

כמדריכים ואנשי חינוך אנחנו נתקלים לא פעם בדילמות לגבי חינוך פוליטי בצופים.  
האגף לחינוך ניסח 3 עקרונות פשוטים שיעזרו לנו להכריע בסוגיות אלה.

למה בכלל לעסוק בחינוך פוליטי?

כתנועת נוער ממלכתית, אשר חברים בה חניכים המחזיקים בתפיסות עולם שונות ומגוונות. תנועה שחרטה על דגלה את חוסר ההשתייכות המפלגתית וככזו שאינה מכוונת לחנך את בני הנוער על פי קודים של מפלגה מסוימת אנו עומדים בפני דילמה:

מחד, אנו רוצים שבני הנוער ינצלו את המפגש בתנועה לשיח עמוק ואידיאולוגי על נושאים חשובים ופוליטיים, כמו הבחירות הקרבות ובאות. אנו מאמינים שאם אנו לא מקיימים שיח עמוק, הכולל דעות סותרות והדן בסוגיות יסוד של החברה הישראלית אנו מעבירים מסר שהתחום הפוליטי הוא שלילי ואינו ראוי שיעסקו בו.

מאידך, כאשר אתה עוסק בתכנים אלה, אתה מסתכן בחינוך אידיאולוגי מפלגתי- כזה שבו המדריך שם לו למטרה לשכנע את חניכיו לאמץ עמדה מפלגתית כזו או אחרת. אתה עלול לסכן גם את מעמד התנועה ככזו הפתוחה לכל חניך בעל כל דעה כל עוד הוא עומד בחוקי המשחק הדמוקרטיים והערכיים כפי שמשתקפים בייעוד התנועה ובתפיסתה הערכית.

על כן, מצאנו לנכון לפרט שלושה עקרונות שיעזרו לנו בבואנו לעסוק בתחום זה:

1. **עיקרון החינוכיות:** העיקרון החשוב ביותר, מסביר שהמוטיבציה שלנו לעסוק בתכנים פוליטיים נובעת מרצון להעשיר ולהעמיק את התפיסות, הידיעות והדעות של חניכי הצופים. עיקרון זה מדגיש את הדיאלוג הדמוקרטי, בו אפשר וצריך לשמוע את דעותיהם של כל החניכים, על המדריך מוטלת האחריות לאפשר שיח זה. שיח כזה מנוגד לגישה האידיאולוגית מפלגתית שרואה בעיסוק בתכנים אלה דרך לשכנע את החניכים בדעה מסוימת. על כן, עיקרון זה מדגיש את השיח ואת גיבוש הדעה מתוך שלל אפשרויות על פני השכנוע והיציאה לפעולה ללא הבנת המסר.
2. **עקרון האיזון:** עלינו לשאוף להציג לחניכינו **תמונה מאוזנת** ככל שניתן של הקונפליקט המוצג. כך לדוגמא, במקרה ואנו בוחרים לקיים פאנל בחירות – מוטלת עלינו האחריות להביא נציגים המייצגים דעות ומפלגות שונות. במקרה ולפאנל מסוים לא הצלחנו להביא נציגים משני צידי המתרס – לא נקיים את הפאנל, כיוון שהדבר יפגע בעקרון האיזון.
3. **עקרון הממלכתיות:** לא תוצג התנועה בכללה כבעלת עמדה מפלגתית כזו או אחרת. מתוך עקרון זה נגזרת אי השתתפות של התנועה כתנועה בהפגנות בעלות זהות מפלגתית.

# מרחב בטוח ואקלים חינוכי דרך מיניות ומגדר

שאלה מרכזית: האם השבט שלי מהווה מרחב בטוח?

|  |  |  |
| --- | --- | --- |
| ציוד | צילומים | נספחים לחוברת לחניך |
| נייר עיתון עם כותרות, טושים/ עטים, מקרן | נספח 1 ( נותנים לכל קבוצה קריטריון) | להכניס לחוברת לחניך את כל החלק של מניעה |

**מתודה 1- שיתוף**   
בחדר יהיו תלויים דפי עיתון עם הכותרות:  
**תחושת מוגנות, תחושת חוסר מוגנות**  
החניכים והחניכות יעברו בין ניירות העיתון ויכתבו מתי, באילו סיטואציות, מקומות פיזיים בשבט ובפעילויות שבטיות שונות לאורך השנים הם מרגישות את מה שמתואר בכותרת.  
לאחר שכולם יסיימו לכתוב המדריכ.ה יאספו את ניירות העיתון ויניחו מול החניכות והחניכים. נשתף בדברים שנכתבו ונמצא מחנות משותפים לתחושות, סיטואציות, זמנים שבהם החניכים מרגישים מוגנים ומתי לא.  
  
נסביר שביחידה הקרובה נעסוק בלמידה של מהו מרחב בטוח וחשיבה משותפת - כיצד ניצור מרחב בשבט שלנו בפעילות השוטפת ובפעילויות שיא ( טיולים, מחנה, יום צופה וכו')

**חשוב- המרחב הוא גם מרחב פיזי אבל לא רק.   
חשובה לנו ההכרות שלהם וההבנה שלהן את המושגים ומתי הן/ם עלולים להיות במצב פגיע או פוגע. לזהות מתי המרחב המוגן מופר או עלול להיות מופר ולדעת לנהוג בהתאם ( אם בהתנהגות אישית או בשיתוף מי שצריך) כמו כן בתפקידם בחלק מהצוות המוביל של השבט יש להם אחריות והשפע על הפיכה ושמירה שהשבט יהיה מרחב בטוח.**

**זמן: 20 דק', ציוד: דפי A3, טושים, עטים, נספחים: אין**

**מתודה 2- הסבר**   
נשאל מהו בעצם מרחב בטוח?   
לאחר שנקבל תשובות מהחניכים נסביר:

**מרחב בטוח** הנו מרחב שבו יש אווירה, מעשים ושיח מכבדים ונטולי מסרים פוגעניים כלפי החניכות/ים והמדריכות/ים.   
זהו מרחב שמקדם שוויון מגדרי ושהאקלים השורר בו יאפשר לחניכיו להרגיש בנוח עם מי שהם/ן וכן להגיד אם משהו מפריע להם/ן.   
על מנת לאפשר מרחב בטוח ומוגן חשוב לדעת למי ניתן לפנות במקרה שיש הרגשה שהמרחב הבטוח הופר.  
ככל שיש גבולות ברורים- מה מותר ומה אסור, תחושת המוגנות גדלה.  
 כמו כן ככל שידעו שבכל מקרה בו נחצה גבול ייטפלו ובהתאם לאירוע יידעו את המעגלים הרלוונטיים, כך המרחב הבטוח חזק יותר.  
***זמן: 7 דק', ציוד: אין נספחים: אין***

**מתודה 3- חשיבה משותפת**  
נחלק את החניכים לקבוצות קטנות ( 3-4), כל קבוצה תקבל קריטריון חשוב ליצירת אווירה ומרחב בטוח בשבט. ( בחוברת מדריך שכבה)

נתכנס למליאה, כל קבוצה תציג את הנושא עליו דנו , תסביר אותו ותענה על השאלות (מה זה אומר לגביי? לגבי הדרכת השכבה?). כאן יש מקום לשאר חברי וחברות הקבוצה לשאול שאלות, להוסיף, להסתייג וכו'.  
לאחר שנסיים להציג את הדברים נתכנס למליאה, זה הזמן לוודא שכל הקריטריונים ברורים, לתת לקבוצה לשאול שאלות.  
  
**זמן**: 30 דק' **ציוד**: עטים, **נספחים**: דף עם הסבר על נושא מתוך המודל והשאלות לכל תת קבוצה

**סיכום**

שיתוף בתובנה אחת מהיחידה

**מודל השבט כמרחב בטוח**

המודל נכתב על ידי מרכזות ומרכזי שבטים בוגרי/ות קורס "יחד בהסכמה" של איגוד מרכזי סיוע ותנועת הצופים (תשע"ז), מנחות הקורס מטעם איגוד מרכזי סיוע, מחלקת הדרכה והעו"ס התנועתי.

המודל נכתב בהתאם להנחיות משרד החינוך וברוח חוזר מנכ"ל משרד החינוך. על מנת להעמיק את הידע ולשפר את יכולת ההתמודדות עם אירועים חשוב לקרוא את החוזר: " אקלים חינוכי מיטבי והתמודדות מוסדות החינוך עם ארועי אלימות וסיכון"

מודל חינוכי זה, ליצירת השבט כמרחב בטוח, נשען על התפיסה שמוגנות מורכבת משני צירים, שיש לקיים ולפתח: ציר המניעה וציר התמודדות החינוכית.

1. **מניעה**- ציר המניעה עוסק ביצירת אווירה, שיח ונורמות המקדמים מוגנות, שוויון וביטחון, הן בפעילות השוטפת בשבטים והן במחנות ובטיולים. עבור כל מרכיב מפורטת דרך פעולה, והסבר על החשיבות והמשמעות של אותו מרכיב ביצירת מרחב בטוח בשבט.
2. **התמודדות** **חינוכית**- ציר זה עוסק במנגנוני התגובה והטיפול הראשוניים במקרה של אי שמירה על מרחב הבטוח ובתופעות של אלימות מינית. המודל מפרט את סוגי הטיפול והתגובות החינוכיות המגוונות ביחס למקרים האפשריים, ומתייחס לאופציות השונות ביחס לכל מקרה ומקרה.

**השבט כמרחב בטוח- מניעה**

מטרת המודל היא לייצר קריטריונים משותפים ליצירת השבטים כמרחבים בטוחים, ולהקנות ביטחון וכלים חינוכיים עבור כל רכז ורכזת להבטחת מרחב בטוח בשבט. המודל מתייחס לשפה, נראות, אווירה, מתודות, וכל מה שחניך וחניכה פוגשים בפעילות החינוכית בתנועת הצופים.

בכל פתיחת שנת פעילות תכתב או תעודכן **אמנת מרחב בטוח** על ידי השכב״ג בהתייחסות לסוגיות הבאות:

**שוויון מגדרי**

**מדוע זה חשוב?** קידום שוויון בין המינים חיוני ליצירת חברה פלורליסטית, סובלנית ודמוקרטית. שוויון מגדרי מאפשר הן לבנים והן לבנות לבטא את עצמם בצורה שלמה. בנוסף, על פי ארגון הבריאות העולמי, קידום שוויון מגדרי הוא מרכיב משמעותי במניעת אלימות מינית.

**מה בפועל?**

* נשאף **לחלוקת תפקידים שוויונית** בין בנים לבנות, בפעילות היום-יומית בשבט, במחנות ובטיולים, בכל תחום.
* **שוויון בתפקידים פורמאליים**, יש לקיים חשיבה על הייצוג המגדרי בתפקידים השונים בשבט, בשאיפה שמגדרים שונים ימלאו תפקידים שונים. יש לוודא שלא נוצר מצב בו שנה אחר שנה אותו מגדר ממלא את אותם תפקידים. למשל, רשג"דית, ראש מחסן, ראשי מבנה, ראש מטבח, מנהלה.
* **שוויון בתפקידים לא פורמאליים** (ספונטניים, שמתרחשים "מעצמם"), לדוגמא, חלוקת תפקידים בזמן בישול במחנה, פתיחת מורל, דיבור במגפון, דיבור במעגל, עלייה לסולם, קישוט וכתיבת שלטים, כתיבת פעולות, שטיפת כלים, הדלקת מדורה, עטיפת מבנים, בנייה בגובה.
* **פורום חניכות וחניכים-** בחינה של הפעילות השבטית כשוויונית וכמאפשרת מרחב בטוח לכל המגדרים

**שפה**

**מדוע זה חשוב?** הנחת המוצא שלנו היא ששפה משפיעה ומעצבת את המציאות ואת התפיסות שלנו. שפה שמאפשרת ביטויים מיניים/מקטינים/ מחפיצים\*/ שנאת אחר מעודדת תרבות אונס\*\*, אלימות וחוסר סובלנות.

\***החפצה**- התייחסות לבני אדם כאל חפצים.לדוגמא התייחסות לנשים כאל אובייקטים מינים שנועדו לסיפוק צרכיו של הגבר.  
**\*\*תרבות אונס** היא מערכת מורכבת של אמונות שתומכת באלימות מינית. זוהי חברה בה התרבות הרווחת כלפי אלימות מינית היא של התעלמות, סלחנות ואף עידוד לאלימות מינית. תרבות זו כוללת בדיחות, תכניות טלוויזיה, מוזיקה, פרסומות, שפה משפטית, חוקים, מילים ודימויים, אשר הופכים אלימות נגד נשים וכפייה מינית למשהו שנראה כל כך נורמלי, שכולנו מאמינות/ים שהוא בלתי נמנע. התנהגות אופיינית בתרבות האונס כוללת: החפצה, האשמת הקורבן, וזלזול בחומרת מעשי אונס.

**סרטון קצר על מהי תרבות האונס:**

**https://www.youtube.com/watch?v=8aWWF\_Dg-DA**

**מה בפועל?**

* בפעילות בשבט ובמחנות **נשמור על שפה נקייה מביטויים פוגעניים ומקללות** , בדגש על היבטים מגדרים ומיניים. אמירות והערות מיניות וחוצות גבולות יקבלו תגובה חינוכית. למשל, הומו, קוקסינל, זונה, שרמוטה.
* **אין לתלות פוסטרים או תמונות שכוללות שפה שלא מכבדת** את כל המינים והמגדרים. למשל, תמונות של בחורות אשר מעבירות מסרים מחפצים, משפטים כמו: "אין לא יכול, יש לא יכולה", "השישיסטיות לשמיניסטים".
* סמינרים, פעולות ופליירים יכתבו ב**שפה שפונה לשני המינים ולכל המגדרים.**   
  אפשר לבחור במספר אפשרויות :

1. שימוש בלוכסן( /) או נקודה ( .) לדוגמא: מדברים/ות, חושבות.ים.
2. לכתוב את המסמך בפנייה מעורבת עם ציון על כך בתחילתו.
3. שימוש במילה הפונה לשני המינים ולכל המגדרים. לדוגמא- חניכותים, מדריכותים.

* **שמות לא ראויים** של משחקים, מורלים פוגעניים, ביטויים וכינויים לציוד ואביזרים (כמו למשל, ״בתולה״ להלמניה, האנס, זונה מתגלגלת, אורגיה בשחקים, קונדום) - **לא יורשו לשימוש** וימצאו להם שמות חלופיים במידת הצורך. במידה והמשחק עצמו מעביר מסרים פוגעניים יש **לאסור שימוש במשחק**.
* תהיה **בקרה על מה שנאמר והשירים שמושמעים** במערכת הכריזה במחנות ובפעילות השוטפת. למשל שירים כמו: ברבי, חוזליטו החמור וכיו"ב.
* יהיה **מעבר ואישור על גלופות** לפני הדפסת פרטי לבוש. למשל, ביטויים כמו "שים בה", "תן בה", "תודה שלא עשני אישה" וכד'. יש להקדיש תשומת לב גם לפרטי הלבוש שהחניכים והחניכות מוציאים/ות באופן פרטי.

**מרחב של הסכמה חופשית, כיבוד גבולות של האחר/ת פרטיות ומרחב אישי**

**מדוע זה חשוב?** הבסיס של מרחב בטוח הוא הכבוד לגבולות השונים של כל גבר ואישה וכן עידוד התקשורת הבינאישית כמושתתת על רעיון ההסכמה החופשית\*.

\*"**הסכמה חופשית** היא הסכמה הניתנת מרצון, במצב שבו לא מופעל לחץ ואין איום. זוהי סיטואציה בה מרגישים/ות שאפשר להגיד "כן" ואפשר להגיד "לא" במידה שווה. מצב שבו לא יקרה לי משהו רע אם אסרב. הסכמה אמורה להתקבל לפני המעשה. זהו מצב של הדדיות ודיאלוג. ככל שיש פחות הדדיות ככה יש פחות "הסכמה חופשית" ויותר סיכוי ללחץ/ איום/ הפעלת כוח או ניצול.

**מה בפועל?**

* כ**פעולת הכנה ובפעילות פתיחה של כל** מחנה, טיול וסמינר, תהיה התייחסות לשמירה על גבולות ופרטיות. בדגש על מרחבי השירותים, הלינה והמקלחות.
* בכניסה ל**מקלחות** (המהוות נקודת תורפה בהקשר זה) ייתלו **שלטים** עם כללי התנהגות. תהיה **הקפדה על אזורים מופרדים** ו**שמירה** של מדריכים/ות סביב מקלחות ואזורי החלפת בגדים בטיולים ובמחנות.
* בפעילויות הכוללות לינה יש לייצר **שטח לינה נפרד** לבנים ובנות.
* המושג והתוכן של **״הסכמה חופשית״** יעבור כחלק מההדרכה השוטפת. יחידות בנושא זה קיימות במסע בצופים.
* לשים לב במהלך המפגש החינוכי והחברתי על מי ועל מה מדברים -רכילות, ביוש (שיימינג), ירידות חוזרות ונשנות על מישהו/י), ולשים גבול כאשר גבולות נחצים.
* יש לקיים **הכשרה וליווי** **בנושא מגע** בין חניכים/ות, ובין חניכים/ות למדריכות במהלך שנת ההדרכה. מטרת ההכשרה היא העלאת מודעות ורגישות לנושא, ושרטוט גבולות המתאימים לכל שבט.
* יש לקיים **הכשרה וליווי לצוותי הדרכה בנושא שיח מכבד** ואחריות על הפרט.

**מודעות קבלה והכלה של הקהילה הגאה**

**מה זה להטב"ק?** אלה הם ראשי תיבות לציון זהויות ונטיות מיניות בקהילה הגאה, להלן: לסביות הומוסקסואלים, טרנסג'נדרים/יות, בי- סקסואלים וקוויר. יש לציין כי ישנן זהויות נוספות וניתן להרחיב את הידע באמצעות עיון באתרים של ארגונים שמקדמים זכויות של אוכלוסיית הלהטב"קים.

**מדוע זה חשוב?** אנחנו מעוניינים/ות שתנועת הצופים תהווה מרחב בטוח לחניכים/ות להטב"קים ולנערים/ות שנמצאים/ות בשלבי עיצוב וגיבוש הזהות המינית והמגדרית שלהן/ם. בנוסף, נרצה לחנך לסובלנות וקבלה לשלל הזהויות המגדריות מתוך תפיסה ערכית של שוויון ערך האדם וקבלת השונה.

**מה בפועל?**

* **חשיפה לעולם התוכן במסגרת הפעילות החינוכית**: בתוכנית ההדרכה של התנועה (המסע בצופים) יש פעילויות תוכן בנושא מכיתה ד-יב. חשוב לוודא שהפעילויות עוברות ע"י המדריכות והמדריכים.
* **נראות השבט.** בשבט יתלו תמונות/שלטים/מדבקות אשר מקבלות את כל הנערים/ות, מזמינות כל נער ונערה לשאול שאלות על הזהות שלהן/ם, להרגיש בנוח עם מי שהם/ן ומזמינות את הנוער לקיים שיח פתוח וכנה בנושא.

ניתן להניף את דגל הגאווה בשבט במהלך חודש הגאווה.

* **ציון מועדים הקשורים לקהילה הגאה בשבט.** תהיה התייחסות בימי פעילות ליום ההב"נה, חודש הגאווה, אירועים הקשורים לקהילה הגאה ( למשל : אם עבר החוק לנישואין חד מיניים ניתן לציין בזמן עצירה ו/או אם חלילה ארע אירוע שנאה על רק זהות מינית/ מגדרית).

# מיומנויות הדרכה בסיסיות

**חשוב לחלק את המשימות למשתתפים בפתיחת היום השני, שיהיה להם זמן להיערך**

**פתיחה**

היחידה הקרובה היא מעין סדנא- נדבר על הדברים וניתן דגשים וטיפים, אך הדגש יהיה על התנסות.

הרעיון הוא לתת בידיכם כלים פשוטים שתוכלו להעניק כמתנות למדריכים, בהתאם לצורך שלהם.

הסדנא מתמקדת במספר מיומנויות הדרכה שבאמצעות תרגול ומודעות, כל מדריך יוכל לנצל לטובתו.

אז בלי לדבר הרבה, פשוט נתחיל.

**הערה למדריכה:** לפני העברת כל חלק מהסדנא, חשוב לעבור על הדגשים המופיעים בחוברת לחניך. רצוי לשזור אותם בשיח במהלך התרגול.

**מיומנות ראשונה: קול ודיבור**

תרגיל:

נבקש מתנדב/ת וניתן לו/ה דף ויקיפדיה בנושא תות שדה (מצורף נספח).

**משימה ראשונה**- להעביר לקבוצה כמה שיותר מידע בנושא תות שדה. ניתן למתנדב 2-3 דקות. לאחר מכן ובלי הרבה הסברים, ניתן את המשימה השנייה.

**משימה שנייה**- לגרום לקבוצה להתעניין בתות שדה. ניתן למתנדב 2 דקות לחשוב מה הוא רוצה לעשות ולאחר מכן ניתן לו 2-3 דקות להעביר.

**נשאל את הקבוצה:**

* מה השתנה?
* באופן ספציפי יותר, מה השתנה בקול של המתנדב/ת?
* מה אנחנו יכולים ללמוד מהתרגיל?

**למדריך**: הקול מושפע מהמון דברים. במקום לפרק אותו לגורמים ולהפוך את מלאכת ההדרכה למלאכה טכנית, שווה פשוט לשנות את מטרת הפעולה- ליצור עניין בקרב החניכים. אם אני מנסה ליצור עניין, הקול שלי יושפע בהתאם. פשוט, לא? באופן כללי, חשוב לזכור שמשימת ההדרכה אינה העברת אינפורמציה, אלא קליטת אינפורמציה (או דברים אחרים. המרכז הוא לא במה שאני מצליח להגיד, אלא במה שהחניכים מצליחים לקלוט. רק נסו להיזכר במורה / מרצה שהיה עסוק בלהשלים "ידע נדרש" ותבינו על מה אנחנו מדברים...).

* איך ניתן למשוך תשומת לב באמצעות הקול?

**"הפוך גוטה, הפוך".** קול ודיבור הם כלי הדרכתי חשוב ולרוב אנחנו משתמשים בו בצורה הפוכה- אם חניכים צועקים, אנחנו מרימים את הקול ו"משווים". הטריק הוא לעשות בדיוק ההיפך- אם האנרגיה מתפזרת, לרכז אותה. לדבר יותר בשקט, יותר לאט, לייצר מצב בו חניכים מתחילים להשתיק אחד את השני.

**מיומנות שנייה: לספר סיפור**

תרגיל:

שני המתנדבים יבחרו נושא שמעניין אותם והם מעוניינים להעביר עליו פעילות.

אחד מהם יתבקש להביא כמה שיותר נתונים על הנושא והשני לכתוב עליו את הסיפור (כדאי שהם לא ידעו על המשימה של השני) הכי מעניין שהוא יכול (אמיתי או מומצא)- זה יכול להיות סיפור מצחיק, מפחיד, מרתק, מסקרן, או כל דבר שעולה בעני רוחם של המתנדבים.

מספר דגשים לסיפור:

* אנחנו לא כותבים סיפור בעל אופי מיני ו/או אלים
* אנחנו לא כותבים סיפור שפוגע או מעליב מישהו בקבוצה
* אנחנו לא משתמשים בגסויות

נתחיל במתנדב שיספר לנו את הנתונים ומיד לאחריו את מי שמספר סיפור.

* מה תפקידו של הסיפור? מדוע נשתמש בסיפורים?
* מה יוצר אצלנו עניין? רצון להקשיב?

**הערה למדריך:** חשוב לציין כי אנחנו לא מנסים להראות דרך לא טובה ודרך טובה, אלא שתי דרכים שונות בעלות ערך שונה.

הסיפור יוצר קשר אישי לנושא. הוא מייצר אמפטיה והזדהות. כשאני מספר סיפור על עצמי, אני מדבר על נושא מבפנים ולא מהצד. הסיפור עוזר לי לדבר על נושא כנושא שמעניין אותי ויש לי סיבה לדבר עליו, סיבה שהיא לא "כי אמרו לי להעביר על זה פעולה". הסיפור יוצר אצלנו הבנה רציפה של הדבר שאנחנו מדברים עליו- התחלה אמצע וסוף, רצף של אירועים שמובילים אחד לשני. הסיפור מייצר היגיון ולצד זה מאפשר לנו להכניס מעוררי עניין עבורנו ועבור החניכים.

**מיומנות שלישית: קשר עין**

תרגיל:

נבקש מתנדב/ת להעביר פעילות, הפעם בנושא תות שדה. המשימה פשוטה- עליו/ה להביט בעיני חניך ולהגיד מילה אחת, לעבור לעניו של חניך אחר ולומר עוד מילה וכך הלאה. בכל מילה, להביט בעניים של חניך אחר.

שאלות לאחר תרגיל:

* מה עושה קשר עין לחניכים/ות?
* מה עשה קשר העין למדריך?

**משפט סיכום מבט:** המבט מרתק את תשומת הלב. לשוטט עם המבט, להביט בעיניי החניכים. לעבור מחניך לחניך.

קשר עין הוא מפגש אינטימי. הוא מייצר קרבה בין אנשים. חשוב לזכור שכאשר אנחנו מעבירים פעילות, המטרה היא אנשים. לא חומר נלמד. המטרה שלנו להפגיש בין חומר ובין אנשים, בין מחשבות.

**מיומנות רביעית: שאלות**

תרגיל:

נבקש מהמדריך לעדכן את החניכים שיש הפרדת לינה בין בנים לבנות בטיול חנוכה ולהסביר להם למה.

נבקש משלושה משתתפים להביע התנגדות מתמדת לנושא ולמדריך.

לאחר ההסבר הראשוני על הפרדת הלינה, ההנחיה למדריך- מותר לך להשתמש רק בשאלות (למה אתה חושב ככה? אז למה לדעתך קיבלו את ההחלטה הזו? מה זה אמור להשיג?...)

נשאל:

* מה מקומן של שאלות בהדרכה?
* עד כמה אנחנו משתמשים בהן?
* האם מקובל לא לתת תשובות, אלא לשאול שאלות?
* מה משרתת השאלה?

**משפט סיכום שאלות:** השאלות גורמות לחניכים לחשוב ולחפש את התשובות בעצמם. השאלה מעבירה את החניך ממצב של תקיפה או חוסר הקשבה, למצב של חשיבה והתעמקות. השאלות עוזרות לנו גם לחשוב. הרבה פעמים אנחנו נדרשים לדבר על נושאים שגם אנחנו לא בהכרח סגורים עליהם או מסכימים איתם עד הסוף. השאלה עוזרת לנו לקיים שיחה עם החניכים ולהבין יחד איתם, אפילו בזמן אמת, מה עומד מאחורי הדברים.

השאלה הופכת את הדיון מ"ראש בראש" ל"ביחד". זו טכניקה מאוד מרכזית של הדרכה.

בנוסף- שאלות הן דרך מצוינת להחזיר מישהו לחשיבה על נושא במקום לומר "אתה לא מקשיב לי" "אתה לא מרוכז", "אולי תקשיב למה שיש לי לומר", "זה מאוד לא נעים לעמוד מולכם ככה"...

**מיומנות חמישית: תגובות המדריך- זמן עצירה**

אחד מזמני הפעולה בצופים הוא זמן עצירה. ניתן להגיד שבמובנים מסוימים **מבנה הפעולה במסע בצופים נועד כולו כדי לאפשר למדריך לנצל הזדמנויות חינוכיות ב"כאן ועכשיו" או במילים אחרות – לממש את זכותו לשלוף את כרטיסיית זמן עצירה בהתאם לשיקוליו.** בפעולה זו נעמיק במושג זמן עצירה, לטובת חידוד והבנה טובה יותר

**20 דק'**

**שאלה:** מהם העקרונות של זמן עצירה?

נקרא סיטואציות-

* במהלך טיול פסח של שכבת "אלמוגים" בשבט ספיר, דן התקשה לסיים את העלייה במסלול. רועי חברו לקבוצה הציע לו לקחת את התיק עד שיסיימו את העליה. הם המשיכו את העלייה ביחד.
* אתם רוצים להתחיל בפעילות שאמורה להיות מובלת על ידי אחד מהחניכים כחלק מההתנסות שלו. את לא יכולה להתעלם מהלכלוך הרב שבתוכו אתם יושבים. עטיפות, נייר ופירורי אוכל ואפילו כמה שאריות של חבלים עזובים. כך קרה גם בשבוע שעבר בדיוק באותו שלב של הפעולה ונדמה שלאף אחד לא אכפת מלבדך.
* לקראת סוף הפעילות דור המדריך שם לב שמתחילת הפעולה יניב ורון לא מפסיקים להתלחשש בניהם, ושרון כל הזמן עובר מקום ומתרחק מיניב.
* ההכנות לפסטי-שבט בעיצומם. החניכים בהתרגשות שיא. כולם מתרוצצים, שמחים מלאי אנרגיה. בתוך כל ההמולה אתה רואה חניכה אחת יושבת בצד עם פנים עצובות. אתה ניגש אליה לשאול לשלומה. והיא עונה לך "מזל שאתה מדבר איתי"
* ביום שישי, במהלך הפעולה את שמה לב לקשישה ניצולת שואה, אותה את מכירה מהשכונה, בדרכה לביצוע קניות לשבת במכולת. את מודעת לכך שזו משימה לא פשוטה עבורה וכי כל עזרה שתקבל תוכל להועיל לה - הן בביצוע הקניות והן בסחיבת המצרכים אחר כך לביתה.
* כחלק ממשימת מסלול החניכים הכינו ערב חברתי משגע. בעוד מספר רגעים יקבלו כל החניכים שירונים ויתחילו ערב שירה ישראלית אותו תכננו מאלף ועד ת'. ברגע של התארגנות אתה שומע חניך קורא לחניך אחר: "תשמור על השירונים, מה אתה זורק אותם ככה על האדמה, יא הומו." זו הפעם השלישית ששמעת בשבועות האחרונים שמישהו/י בקבוצה קורא/ת לחניך אחר "הומו."
* סיימתם לנקות את חדר הפעילות בו קיימתם זה עתה פעילות מלכלכת מאוד. החניכים שיתפו פעולה זה עם זה, שמרו על רוח טובה, עבדו כצוות והותירו את החדר נקי ומסודר כפי שלא ראית אותו כבר זמן רב.

בכל סיטואציה מי שחושב שמדובר בסיטואציה המתאימה לזמן עצירה, ירים פתק "זמן עצירה" ויצטרך להסביר:

1. האם נכון / לא נכון לקיים זמן עצירה. ומדוע?
2. באיזה אופן הייתם מתייחסים אם אתם הייתם המדריכים?

תוך כדי נבנה עקרונות משותפים לשימוש נכון בזמן העצירה.

שאלות שמכווינות:

1. מה ההתרחשות שמתאימה לזמן עצירה?
2. איך מעבירים זמן עצירה?
3. מה חשוב? מה הם הדגשים בזמן עצירה?
4. ממה נרצה להימנע בזמן עצירה?

**מעבר על מסמך העקרונות לזמן עצירה**

**מילות סיכום:**

זמן עצירה הוא למעשה הזדמנות לתגובה. להגיב למה שקורה, כאן ועכשיו, אצלי בקבוצה. הזמן הזה קיים כדי להגיד לנו, בפשטות- הגיבו. התייחסו. אל תתעלמו מחוויה חיובית או מהתנהגות פחות חיובית. תנו לדברים מקום, תפרגנו, הסבו את תשומת הלב- הגיבו!

מדריך טוב, באמת טוב, הוא כזה שרואה את החניכים שלו- כקבוצה וכבודדים ומתייחס אליהם באופן שיעזור להם לצמוח וללמוד.

כאשר אנחנו מתעלמים או לא מגיבים, אנחנו מפספסים הזדמנות להיות משמעותיים עבור החניכים שלנו.

**סיכום**

הדרכה טובה היא תוצאה של מדריך שאוהב ונהנה ממה שהוא עושה, שמאמין במה שהוא אומר וחשוב לו להעביר משהו מזה לחניכים שלו.

מדריך טוב הוא לא מי שיודע לשחק עם הקול שלו בצורה מושלמת, הוא מי שהקול שלו חופשי להעביר את מה שיש לו בפנים.

כל התרגילים שעברנו הם בסך הכל חלון הצצה לתובנה הזאת- כולנו יכולים להיות מדריכים מדהימים, אם רק ניתן לעצמנו.

הדרכה היא לא מתכון שאפשר להוריד מהאינטרנט, לעקוב אחר הוראות ולקבל תוצר זהה בכל פעם. הדרכה טובה, היא בראש ובראשונה זיהוי החוזקות של המדריכ.ה וניצולן בצורה הנכונה ביותר.